রেহানা জানান, ১৯৭৬ সালের ডিসেম্বর মাসে লন্ডনে চলে আসেন তিনি। এর আগে দিল্লীতে ব্রিটিশ ভিসা সংগ্রহের কষ্টের কথা জানাতে গিয়ে রেহানা বলেন, ‘একা একা বাসে করে ব্রিটিশ হাইকমিশনে গিয়ে ভিসার জন্যে এপ্লাই করি। সাতদিন পর আসতে বললে, হাইকমিশন ত্যাগ করে যখন বেড় হচ্ছি, ঠিক তখনই এক অফিসার এসে আমার কাছে জানতে চান, আমি শেখ মুজিবের মেয়ে কি না। উত্তরে হ্যা সূচক জবাব দিলে তিনি আমাকে ভেতরে নিয়ে একটি রুমে বসতে বললেন। কিছুক্ষন পর আরেক কর্মকর্তা, সম্ভবত ডেপুটি হাইকমিশনার এসে আমাকে দুয়েকটি প্রশ্ন করে চলে গেলেন’। বঙ্গবন্ধু কন্যা জানান, তাঁকে প্রশ্ন করে চলে যাওয়ার পরই আরেক কর্মকর্তা এসে তাঁকে পরদিন আসার জন্যে বললেন। পরদিন ভিসাসহ তাঁর হাতে পাসপোর্টটি যখন দেয়া হলো তখন তিনি দেখলেন ভিসার উপর লেখা ‘‘ডটার অব লেইট শেখ মুজিবুর রহমান’’। রেহানা বলেন, ‘এটি দেখে মনটা তখন ভরে গেলেও, তাৎক্ষনিক আবার খারাপ হয়ে যায় এই ভেবে যে, বিশ্বব্যাপী এত শ্রদ্ধেয় আমার বাবাকে মেরো ফেললো দেশেরই কয়টি কুলাঙ্গার’।